અંતરિક્ષના ઉપયોગમાં વધુ સગવડ ત્યારે થશે જ્યારે વૈજ્ઞાાનિકો અંતરિક્ષના વિશિષ્ટ ગુણો જેવા કે વિકિરણોની વિભિન્ન અસરો અને પ્રક્રિયાઓ, સૂક્ષ્મ ગુરુત્વ, શૂન્યાવકાશ વિશે વધુ સંશોધન કરશે. રોબોટિક્સ, ઇલેક્ટ્રોનિક્સ, ઔષધિ વિજ્ઞાાન, મિનિએચરાઇઝેશન (સૂક્ષ્મીકરણ), કમ્પ્યુટર, રિમોટ સેંસિંગ વગેરેમાં થયેલો વિકાસ અંતરિક્ષ વિજ્ઞાનને આભારી છે. અંતરિક્ષ ટેક્નોલોજીથી માનવકલ્યાણ માટે ઘણું બધું થયું છે. પેસમેકરનું ઉદાહરણ લઇએ તો અંતરિક્ષયાત્રા દરમિયાન અવકાશયાત્રીઓનું સ્વાસ્થ્ય મોનિટર દ્વારા કરવામાં આવતું હતું, પરંતુ આજે એ જ પેસમેકર મોટે ભાગે હૃદયના રોગીઓ માટે જીવનરક્ષક બની ગયું છે. ‘કેટ’ (કમ્પ્યુટર એડેડ ટોમોગ્રાફી), એમ.આર.આઈ. (મેગ્નેટિક રેઝોનેન્સ ઇમેજિંગ) વગેરે સાધનોનો વિકાસ હકીકતમાં અંતરિક્ષયાત્રા દરમિયાન ચંદ્રની સપાટીના વિસ્તૃત ચિત્રો લેવા માટે થતો હતો.